*Վիքիպեդիայում կան հոդվածներ Եղոյան ազգանունով այլ մարդկանց մասին։*

**Հրանուշ Եղոյան** (անգլ.՝ Hranush Yeghoyan օգոստոսի 10, 1976, Երևան, Հայաստան) հայազգի պրոֆեսիոնալ դիմահարդար է, Հայաստանի դիմահարդարների ազգային հավաքականի մարզիչը, «Մեյք-Ափ Ստուդիո» դիմահարդարման կենտրոնի հիմնադիրը։

Կենսագրություն
--------------

Հրանուշ Եղոյանը ծնվել է 1976 թվականի օգոստոսի 10-ին Երևանում։ Նկարելը դեռ մանկուց Հրանուշի նախասիրություններից է եղել։ 1993 թվականին Հրանուշն ընդունվել է Հայկական Բաց Համալսարանի գեղարվեստական մոդելավորման ֆակուլտետ։ Համալսարանն ավարտել է 1997-ին՝ մոդելավորող նկարչի
որակավորումով։ Ուսանողական տարիներին նորաձևության հանրահայտ ռուս դիզայներ Վալենտին Յուդաշկինի և «Բրաբիոն Ֆլորա Սերվիսի» հետ համատեղ կազմակերպված նորաձևության շոուի շրջանակներում ներկայացրել է մոտ 40 զգեստ։

Համալսարանին զուգահեռ սկսել է հաճախել «Ատեքս» նորաձևության կենտրոնի դիմահարդարման և ոճաբանության կուրսերին։ 2000-ին դիմահարդարման կուրսեր է անցել Մոսկվայում գտնվող «Դոլորես» ակադեմիայում` անձամբ հանրահայտ ազգությամբ հայ դիմահարդար Նանարա Բերեզինայի մոտ, ապա, 2001-ին, "Mod’s Hair Moscow" դպրոցում` Նատալիա Սերգեենկովայի մոտ։ 2001-ին յոթամսյա փորձաշրջան է անցել ռուսական ՏՎՑ, ՍՏՍ և Օստանկինո հեռուստաընկերություններում, որտեղ էլ հմտացել է հեռուստատեսային դիմահարդարման մեջ։ 2000-ական թվականներից աշխատել է Երևանում գտնվող «Սերգեյ Զվերև» գեղեցկության սրահում որպես արտ-տնօրեն։ Որպես դիմահարդար ուսումն ավարտելուց հետո նույն սրահում սկսել է առաջին քայլերը դիմահարդարման ոլորտում։

Արդեն 2003-ից մինչ օրս դասավանդում է սրահին կից գործող Հայաստանի վարսահարդարների և դիմահարդարների միությունում< դիմահարդարների ազգային հավաքականի մարզիչն է։ Հրանուշի բոլոր սաները տարբեր մրցույթներում զբաղեցրել և շարունակում են զբաղեցնել բացառապես պատվավոր հորիզոնականներ։

Հրանուշը 2004 թվականից համագործակցել է «Էլ Սթայլ» ամսագրի հետ սպասարկել է «Միսս
Հայաստան» գեղեցկության և նրբագեղության ազգային մրցույթը, աշխատել է հայազգի այնպիսի աստղերի հետ, ինչպիսիք են՝ Նազենի Հովհաննիսյանը, ՍոֆիՄխեյանը, Արմինկան, Իվետա Մուկուչյանը, Էմմին,Սիրուշոն, Սոնան, Հռիփսիմե Հակոբյանը, Անահիտ Սիմոնյանը, Լուսինան, Լուսինե Թովմասյանը, Լիլիթ Հովհաննիսյանը, Ինգա և Անուշ Արշակյանները և այլք։ Հայաստան շրջագայությունների ժամանակ Հրանուշն աշխատել է ուկրաինական «Վիա Գրա» փոփ-խմբի մասնակիցների, ռուսական էստրադային երգչուհի Ալլա Պուգաչովայի, ուզբեկ և ռուս փոփ երգչուհի Ազիզայի հետ։

Համագործակցություններ է ունեցել հայազգի ոճաբաններ Արմեն Գալյանի, Անի Գալստյանի, ԻրինաՎանյանի, Արմինե Թադևոսյանի հետ, լուսանկարիչներ Զավեն Խաչիկյանի, Վիգեն Մնոյանի, Արտաշես Մարտիրոսյանի, Առնոսի, Արթուր Հովակիմյանի, Ռոբերտ Քոլոյանի, Վահե Ստեփանյանի հետ։

Հրանուշն աշխատել է հայկական «Մերի Ստեփանյան» բրենդի և «Լա Գալերիա»-ի խանութ-սրահների ցանցի հետ՝ մասնավորապես հավաքածուների լուքբուքերի ստեղծման շրջանակներում, սպասարկել է հայկական «Կիվերա Նայնոմիս», «Մանուկ Ալեքսանյան», SONČESS, «Անկասա» բրենդների նորաձևության ցուցադրությունները։ Հրանուշը կարևորում է համագործակցությունները հայազգի մոդելավորողների հետ՝ միշտ խրախուսելով նրանց։

2017-ից 2019 թվականը Հրանուշ Եղոյանը հանդես է եկել որպես փորձագետ Հայաստանի Հանրային հեռուստաընկերության «Անկախ Տարիքից» նախագծում։ 2019 և 2020 թվականներին եղել է Oriflame Beauty Awards-ի ժյուրիի անդամ։ 2020-ին Հրանուշը համագործակցել է հայաստանյան Fashion and Design Chamber-ի հետ մի արշավի շրջանակներում, որ նպատակ է հետապնդում բարձրացնել իրազեկվածությունը նորաձևության և տեքստիլ արդյունաբերության կողմից շրջակա միջավայրի վրա ուղղակի կամ անուղղակի բացասական ազդեցություն ունեցող խնդիրների վերաբերյալ։

Մեյք-Ափ Ստուդիո
---------------

2008 թվականին Հրանուշ Եղոյանը հիմնել և մինչ օրս տնօրինում է «Մեյք-Ափ Ստուդիո» դիմահարդարման Հայաստանում առաջին մասնագիտացված կենտրոնը։ Արդեն 13 տարի է «Մեյք-Ափ Ստուդիո»-ն ոլորտի առաջատարն է։

Մրցանակներ
----------

| Մրցանակներ |
| --- |
| Տարին | Մրցույթ | Քաղաք | Մրցանակ |
| 1999 | *Վարսահարդների և դիմահարդարների առաջին մրցույթ* | Երևան | Գրան Պրի |
| 2000 | *Վարսահարդների և դիմահարդարների ամենամյա երկրորդ մրցույթ* | Երևան | Առաջին տեղ, Բացարձակ չեմպիոն |
| 2001 | *Վարսահարդների և դիմահարդարների աշխարհի առաջնություն* | Մոսկվա | Լավագույն հնգյակ |
| 2008 | *FashionGroup.am մրցանակաբաշխություն* | Երևան | Պատվոգիր հայկական նորաձևության զարգազման գործում ավանդ ունենալու համար |
| 2010 | *Hairworld Paris 2010* | Փարիզ | Միջազգային նվաճման մեդալ |
| 2010 | *Վարսահարդների և դիմահարդարների Եվրոպայի Europe Cup 2010 առաջնություն* | Մոսկվա | Երրորդ տեղ |
| 2013 | *Լավագույն կին գործարար* | Երևան | Խրախուսական մրցանակ |
|

Անձնական կյանք
--------------

Հրանուշ Եղոյանն ամուսնացած է։ Ունի երկու երեխա՝ մեկ աղջիկ և մեկ տղա։

Ծանոթագրություններ
------------------

1. ↑  «Make-Up Studio Armenia».
2. ↑  «Hranush Yeghoyan new photoshoot for el.am».
3. ↑  «Nazeni Hovhannisyan Hranush Yeghoyan #INSTAՄԵՐԿ».
4. ↑  «Սոֆի Մխեյանի նոր ֆոտոշարքն ու անակնկալը երկրպագուներին».
5. ↑  «Սոֆին ու Գոռը լավագույններն են:)».(չաշխատող հղում)
6. ↑  «Բա իմացա՞ր».
7. ↑  «ANKASA բրենդի նոր երեկոյան հավաքածուն. ներկայացնում է Հրանուշ Եղոյանը (տեսանյութ)».
8. ↑  «Անկախ Տարիքից».
9. ↑  «The OneBeauty Award. Oriflame ընկերության դիմահարդարների մրցույթը՝ Երևանում».
10. ↑  {{|url=
11. ↑  «Tackling sustainability issues in Armenian fashion and textile industry».